Lisa 1
raamlepingu 2-2/24/302-1 juurde

TEHNILINE KIRJELDUS 
„Strateegiline kommunikatsioon ja turundus“ (viitenumber 273296)

1.	Üldine

1.1	Riigihange on jagatud kaheks osaks:

1.1.1	Osa I – Kampaaniate väljatöötamise ja läbiviimise teenus;
1.1.2	Osa II – Muud tugiteenused.

1.2	Punktis 1.1 nimetatud teenuseid on õigus tellida Kaitseministeeriumi valitsemisala asutustel (edaspidi ka tellija), kelleks on riigihanke korraldamise hetkel Kaitseministeerium, Kaitsevägi, Riigi Kaitseinvesteeringute Keskus, Kaitseresursside Amet ja Sihtasutus CR14.

2.	Osa I – Kampaaniate väljatöötamise ja läbiviimise teenus

2.1	Hankeosa eesmärk on Kaitseministeeriumi valitsemisala asutustele kampaaniate väljatöötamine ja elluviimine aastatel 2024–2028. 
2.2	Tellija käsitleb kampaaniana kindla eesmärgiga kavandatud turundustegevust, mis koosneb omavahel seotud ja koordineeritud teadetest ja/või reklaamidest, mis keskenduvad ühe või mitme teema tutvustamisele ning jõuavad kindla elanikkonna osa ehk sihtrühmani läbi ühe või mitme meediakanali kombinatsiooni.
2.3	Kaitsevägi ja Kaitseressursside Amet korraldavad turundus-/värbamiskampaaniaid uute kaitseväelaste või õppurite värbamiseks, kaitseväe õppustest ja õppekogunemistest teavitamiseks, ajateenistuse ja reservteenistuse populariseerimiseks nii laiemate kui ka kitsamate sihtgruppide seas. 
2.4	Kampaaniates peavad sisalduma: 

2.4.1	sihtrühmad, keda soovitakse kommunikatsiooni- ja turundustegevusega kõnetada ja/või kaasata;
2.4.2	sõnumid sihtrühmade kaupa, et tagada soovitud kommunikatsioonieesmärkide saavutamine;
2.4.3	kommunikatsioonikanalid sihtrühmade järgi, et saavutada parim tulemus soovitud sõnumite edastamiseks (raadio, tele, trükimeedia, veeb, sotsiaalmeedia, digimeedia, välireklaam jne);
2.4.4	kommunikatsioonivormid sihtrühmade ja kanalite järgi, et saavutada parim tulemus soovitud sõnumite edastamisel (reklaam, üritused, sotsiaalmeediakampaania, muud erilahendused jm);
2.4.5	infokandjad sihtrühma järgi (trükis, foto, video, audio jm);
2.4.6	muud vajalikud tegevused soovitud kommunikatsioonieesmärkide saavutamiseks;
2.4.7	kommunikatsiooni- või turundustegevuste plaan ja eelarve;
2.4.8	tulemuste mõõtmise metoodika.

2.5	Kampaania peab olema eestikeelne, kui ei ole kokku lepitud teisiti.
2.6	Kampaaniate väljatöötamisel ja elluviimisel eeldab tellija täitjalt projekti täielikku eestvedamist, vastutust tegevuskava ellu viimisel ja tihedat koordineerimist tellijaga, kui ei ole kokku lepitud teisiti. Täitja peab meeskonna komplekteerimisel arvestama asjaoluga, et projekti käigus võib tekkida vajadus täitja võtmespetsialisti(de)le PIIRATUD tasemel riigisaladuse loa hankimiseks. 
2.7	Tellija ja täitja vaheline suhtlus hankelepinguga sõlmitud eesmärgi saavutamiseks toimub tihedas ja koordineeritud koostöös. Koostöö käigus on täitjal kohustus edastada tellijale kampaaniatega seonduv asjakohane dokumentatsioon, sh sihtrühma analüüsid, kampaaniaplaanid, tootekontseptsioonid, tootekirjeldused, toodete kavandid, valmistooted ja mõjuhinnangud jne, kui ei ole kokku lepitud teisiti, olles vajaduse korral valmis plaane, kontseptsioone, kirjeldusi ja mustandeid tellija soovide kohaselt muutma.
2.8	Punktis 2.7 nimetatud dokumentatsiooni tohib täitja avaldada kommunikatsioonikanalites (sh saata tutvumiseks meediaväljaandja esindajale ja/või mistahes avaldajale) üksnes siis, kui see on tellijaga eelnevalt kooskõlastatud. Tellijaga kooskõlastamata dokumentide avaldamine kolmandatele osapooltele on keelatud.
2.9	Lepinguperioodil peab täitja olema võimeline tagama järgmiste tegevuste elluviimise (konkreetne ülesandepüstitus sätestatakse minikonkursi/hinnapäringu käigus): 

2.9.1	sihtrühma analüüside koostamine (sh põhjendatud ja esinduslik kvalitatiiv- ja kvantitatiivuuringutel põhinev analüüs, hetkeolukorra ja motivaatorite tuvastamine, argumentide väljatöötamine jm);
2.9.2	kampaaniate loovlahenduste väljatöötamine;
2.9.3	kampaaniate ideelahendusteks vajalike materjalide (sh audio- ja videoklipid, bännerid jm) tootmine, korrigeerimine/täiendamine eelnevalt kokkulepitud mahus, tootmise juhtimine ja järelevalve täisteenusena;
2.9.4	kampaaniate meediapindade planeerimine ja broneerimine (sh digi- ja sotsiaalmeedia, tele, raadio, välireklaam, kino jm);
2.9.5	kampaania kujundus-, audio- ja videofailide edastamine meediakanalitele jm asjakohastele partneritele;
2.9.6	kampaania trüki-, audio- ja videofailide arhiveerimine ning füüsilisel, digitaalsel kujul tellijale edastamine;
2.9.7	kampaaniate tulemuslikkuse mõõtmine (sh ülevaade metoodikast, analüüs ja kokkuvõtted, nt kui paljude inimesteni kampaania jõudis, kes kampaaniat nägid jne);
2.9.8	kampaaniatega, projektidega seotud ürituste korraldamine ja järelevalve tegemine (sh kõikide asjakohaste alltöövõtjate tegevuse koordineerimine);
2.9.9	turunduslike erilahenduste loomise ja elluviimisega seotud tegevuste korraldamine (sh Ambient, BTL marketing jm lahendused);
2.9.10	kampaaniamaterjalide tarned eksponeerimiskohale, nende ülespanek ning mahavõtmine, materjalide järelevalve ja vajadusel asendamine või väljavahetamine kampaania jooksul;
2.9.11	infokandjate, sh korporatiivmeenete väljatöötamine (kujundus, tekstiloome, korrektuur jm) ja trükitööde korraldamine;
2.9.12	veebis kampaanialehtede (microsite) loomine ja vajadusel nende muutmine, täiendamine, kohendamine;
2.9.13	kampaaniatega seonduvate videote tegemine (nt lisaks microsite’ile luuakse ka kampaania videoklipp jm);
2.9.14	otsingumootorite ja veebilehtede optimeerimine ning sotsiaalmeediaturunduse planeerimine ning korraldamine;
2.9.15	sotsiaalmeediaturunduse, SEO, Google Adwordsi vahendite tulemuslik rakendamine;
2.9.16	muude tööde, teenuste osutamine, mis ei ole riigihanke alusdokumentides ja selle lisades kirjeldatud, aga on eespool nimetatud tegevustega olemuslikult seotud ning selle hankeosa eesmärki silmas pidades vajalikud. 

2.10	Täitja peab tagama keskse projektijuhtimise kõikide tegevuste üleselt. Kampaaniate läbiviimisel soovib tellija ühte kontaktisikut/projektijuhti, kes haldaks ja valdaks tellijaga võrdselt projekti kui tervikut ning koordineeriks kõiki koostööpartneri ja selle alltöövõtjate tegevusi tegevuskava rakendamisel. Peamine kontaktisik/projektijuht peab omama eesti keele oskust vähemalt B1 tasemel.

3.	Riigihanke osa II – Muud tugiteenused

3.1	Hankeosa eesmärk on Kaitseministeeriumi valitsemisala asutuste turundus- ja kommunikatsioonitegevuste toetamine animatsiooni, infograafika, foto-, video- ja muude tehniliste lahendustega. 
3.2	Lepinguperioodil peab täitja olema võimeline tagama järgmiste tegevuste elluviimise (konkreetne ülesandepüstitus sätestatakse minikonkursi/hinnapäringu käigus):

3.2.1	animeeritud lahenduste väljatöötamine ja elluviimine;
3.2.2	2D ja 3D lahenduste loomine (sh videotele monteerimine);
3.2.3	2D ja 3D kompositsiooni kasutatavate animeeritud loovlahenduste planeerimine ja teostus;
3.2.4	animeeritud ja 3D explainer-videote loomine ja vajadusel korrigeerimine/muutmine;
3.2.5	3D mudelite loomine ja vajadusel korrigeerimine/muutmine;
3.2.6	eetrigraafika ja video-overlay loovlahenduste loomine ja vajadusel korrigeerimine/muutmine;
3.2.7	infograafika (k.a infograafika põhjade) väljatöötamine, koostamine ja vajadusel korrigeerimine/muutmine;
3.2.8	projektide, sündmuste/ürituste, esituslahenduste jm toodete fotografeerimine, toimetamine, printimine ja filmimine (sh greenscreeni kasutamise võimekus) üle Eesti min 3-päevase ette teatamisega (v.a kui pooled ei ole kokku leppinud teisiti). Foto- ja videomaterjali edastamine tellijale arvestades ajakriitilisust (vajadusel otseülekandena);
3.2.9	kampaaniate, sündmuste/ürituste, toodete infokandjate, esitluslahenduste jm teavitusmaterjalide kujundamine ja toodetele ja tootegruppidele ühtse kujundusstiili välja töötamine. Kujundusfailide edastamine tellijale arhiveerimiseks digitaalsel kujul, tellija poolt määratud formaadis digiarhiivi aadressile;
3.2.10	näituste ja näituseruumide graafiline kujundamine ning teostamine, sh multimeedia ja interaktiivsed lahendused;
3.2.11	muude tööde, teenuste osutamisega toetamine, mida ei ole riigihanke alusdokumentides ja selle lisades kirjeldatud, aga on eespool nimetatud tegevustega olemuslikult seotud ning selle hankeosa eesmärki silmas pidades vajalikud.

3.3	Tellija ja täitja vaheline suhtlus hankelepinguga sõlmitud eesmärgi saavutamiseks toimub tihedas ja koordineeritud koostöös. Kõik tegevused tuleb tellijaga enne nende teostamist kooskõlastada.

4.	Teenuse tellimine

4.1	Tellija tellib teenust jooksvalt vastavalt vajadusele.
4.2	Tellija võib punktide 2.9 ja 3.2 alapunktides loetletud tegevusi tellida üksikult või mitut teenust koos.